CELEX: 32020D0430
Language: el
Date: 2020-03-23 00:00:00
Title: Απόφαση (ΕΕ) 2020/430 του Συμβουλίου της 23ης Μαρτίου 2020 για προσωρινή παρέκκλιση από τον εσωτερικό κανονισμό του Συμβουλίου ενόψει των ταξιδιωτικών δυσχερειών που προκαλεί η πανδημία της COVID-19 στην Ένωση

24.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 88/1
               
            
         ΑΠΟΦΑΣΗ (ΕΕ) 2020/430 ΤΟΥ ΣΥΜΒΟΥΛΙΟΥ
         της 23ης Μαρτίου 2020
         για προσωρινή παρέκκλιση από τον εσωτερικό κανονισμό του Συμβουλίου ενόψει των ταξιδιωτικών δυσχερειών που προκαλεί η πανδημία της COVID-19 στην Ένωση
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 240 παράγραφος 3,
         Εκτιμώντας τα ακόλουθα:
         
                     (1)
                  
                  
                     Μετά την εκδήλωση της επιδημιολογικής κρίσης που προκλήθηκε από τον κοροναϊό SARS‐CoV‐2, η συνδεόμενη με αυτόν νόσος COVID‐19 εξαπλώνεται με ταχείς ρυθμούς σε ολόκληρο τον κόσμο, φθάνοντας και στο έδαφος της Ένωσης. Λόγω της ταχείας αύξησης του αριθμού των κρουσμάτων, στις 11 Μαρτίου 2020 ο γενικός διευθυντής της Παγκόσμιας Οργάνωσης Υγείας (ΠΟΥ) χαρακτήρισε την COVID‐19 πανδημία. Στις 12 Μαρτίου 2020, ενόψει της ταχείας κλιμάκωσης στην ευρωπαϊκή περιφέρεια της ΠΟΥ, με περισσότερα από 20 000 επιβεβαιωμένα κρούσματα και σχεδόν 1 000 θανάτους, ο περιφερειακός διευθυντής της ΠΟΥ για την Ευρώπη δήλωσε ότι η Ευρώπη έχει καταστεί το επίκεντρο αυτής της πανδημίας.
                  
               
                     (2)
                  
                  
                     Κατά συνέπεια, τα κράτη μέλη έλαβαν μια σειρά από έκτακτα προληπτικά μέτρα και μέτρα περιορισμού, όπως την επιβολή καραντίνας, το κλείσιμο των μη απαραίτητων καταστημάτων, των σχολείων και των πανεπιστημίων, την εφαρμογή πολιτικών τηλεργασίας, καθώς και περιορισμούς ή απαγορεύσεις μετακίνησης και ταξιδιών. Τα εν λόγω μέτρα καθιστούν αδύνατο ή πολύ δύσκολο για ορισμένα μέλη του Συμβουλίου να ταξιδέψουν με σκοπό την αυτοπρόσωπη παρουσία τους στις συνεδριάσεις του Συμβουλίου που διεξάγονται στην έδρα του Συμβουλίου. Αυτό με τη σειρά του καθιστά δύσκολη την επίτευξη της απαρτίας που προβλέπεται στο άρθρο 11 παράγραφος 4 του εσωτερικού κανονισμού του Συμβουλίου (1) και, ως εκ τούτου, το Συμβούλιο αντιμετωπίζει δυσκολίες στη διεξαγωγή των επίσημων συνεδριάσεών του.
                  
               
                     (3)
                  
                  
                     Λαμβανομένων υπόψη αυτών των έκτακτων περιστάσεων και με σκοπό τη διασφάλιση της θεσμικής συνέχειας κατά τη λήψη αποφάσεων του Συμβουλίου, είναι αναγκαίο να προβλεφθεί προσωρινά παρέκκλιση από το άρθρο 12 παράγραφος 1 πρώτο εδάφιο του εσωτερικού κανονισμού του Συμβουλίου όσον αφορά τις αποφάσεις χρήσης της συνήθους γραπτής διαδικασίας. Κατά την περίοδο εφαρμογής της παρούσας απόφασης και μόνο κατά τη διάρκεια αυτής της περιόδου, η απόφαση για χρήση της συνήθους γραπτής διαδικασίας που λαμβάνεται από την Επιτροπή των Μόνιμων Αντιπροσώπων των Κυβερνήσεων των Κρατών Μελών (ΕΜΑ) θα πρέπει να λαμβάνεται σύμφωνα με τον ισχύοντα κανόνα ψηφοφορίας για την έκδοση της σχετικής πράξης του Συμβουλίου. Η παρέκκλιση αυτή θα πρέπει να ισχύσει για διάρκεια ενός μηνός, με δυνατότητα ανανέωσης.
                  
               
                     (4)
                  
                  
                     Της χρήσης της συνήθους γραπτής διαδικασίας ως εναλλακτικής λύσης της έκδοσης πράξεων του Συμβουλίου σε συνεδριάσεις του Συμβουλίου θα πρέπει να προηγείται διεξοδική προετοιμασία στην ΕΜΑ και η σχετική πράξη του Συμβουλίου θα πρέπει, όπου είναι δυνατό και σκόπιμο, να υπόκειται σε προηγούμενη πολιτική συζήτηση από τους υπουργούς, για παράδειγμα μέσω άτυπης τηλεδιάσκεψης, προκειμένου να διασφαλίζεται στον μέγιστο δυνατό βαθμό, μεταξύ άλλων, ο εθνικός συντονισμός, η δημόσια διαφάνεια και η συμμετοχή των εθνικών κοινοβουλίων σύμφωνα με τις πρακτικές των κρατών μελών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση από το άρθρο 12 παράγραφος 1 πρώτο εδάφιο του εσωτερικού κανονισμού του Συμβουλίου, η απόφαση χρήσης της συνήθους γραπτής διαδικασίας, όταν η εν λόγω απόφαση λαμβάνεται από την ΕΜΑ, λαμβάνεται σύμφωνα με τον ισχύοντα κανόνα ψηφοφορίας για την έκδοση της σχετικής πράξης του Συμβουλίου.
         
         
            Άρθρο 2
            Η παρούσα απόφαση εφαρμόζεται για περίοδο ενός μηνός από την ημερομηνία της έκδοσής της.
            Εφόσον δικαιολογείται από συνεχιζόμενες εξαιρετικές περιστάσεις, το Συμβούλιο δύναται να ανανεώσει την παρούσα απόφαση.
         
         
            Άρθρο 3
            Η παρούσα απόφαση παράγει αποτελέσματα την ημερομηνία της έκδοσής της.
            Δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 23 Μαρτίου 2020.
            
               
                  Για το Συμβούλιο
               
               
                  H Πρόεδρος
               
               A. METELKO-ZGOMBIĆ
            
         
         
            (1)  Απόφαση 2009/937/ΕΕ του Συμβουλίου, της 1ης Δεκεμβρίου 2009, για τη θέσπιση του εσωτερικού του κανονισμού (ΕΕ L 325 της 11.12.2009, σ. 35).